RO Jurnalul Oficial al Uniunii Europene C 236/10

Publicarea unei cereri de înregistrare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

(2007/C 236/07)

Prezenta publicare conferă dreptul de opoziție la cererea de înregistrare, în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

FIȘĂ REZUMAT

REGULAMENTUL (CE) NR. 510/2006 AL CONSILIULUI

„PRESUNTO DE VINHAIS” sau „PRESUNTO BÍSARO DE VINHAIS”

Nr. CE: PT/PGI/005/0456/20.04.2005

DOP ( ) IGP ( X )

Această fișă rezumat prezintă cu titlu informativ principalele elemente ale caietului de sarcini al produsului.

1. Autoritatea competentă din statul membru:

Denumire: Gabinete de Planeamento e Políticas Adresă: Rua Padre António Vieira, n.o 1-8.o P-1099-073 Lisboa Telefon (351) 213 819 300 Fax (351) 213 876 635 E-mail: gppaa@gppaa.min-agricultura.pt

2. Grup:

Denumire: ANCSUB — Associação Nacional de Criadores de Suínos de Raça Bísara Adresă: Edifício da Casa do Povo — Largo do Toural P-5320-311 Vinhais Telefon (351) 273 771 340 Fax (351) 273 770 048 E-mail: ancsub@bisaro.info Componență: Producători/prelucrători ( X ) Alte categorii ( )

3. Tipul produsului:

Clasa 1.2: Produse din carne (preparată, sărată, afumată)

4. Caiet de sarcini:

[rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1. Denumire: „Presunto de Vinhais” sau „Presunto Bísaro de Vinhais”

4.2. Descriere: Produs obținut din extremități posterioare (tăiate la nivelul simfizei ischiopubiene, având ca suport osos osul coxal, femurul, rotula, tibia, peroneul, tarsul, metatarsul, falangele și masele musculare din jur) de la porci adulți, masculi sau femele, din rasa Bísaro (cu excepția masculilor necastrați) înscriși în registrul genealogic al rasei. Date fiind problemele de exces de greutate și dificultatea de a obține un jambon care să aibă caracteristici acceptabile din punct de vedere comercial și să prezinte nivelul necesar de siguranță alimentară, practica actuală și cea mai recomandată este tăierea piciorului la nivelul articulației coxofemurale și înlăturarea femurului și a masei musculare din jur. Picioarele sun sărate și acoperite cu un amestec de paprică și untură de porc din rasa Bísaro și/sau ulei de măsline Trás-os-Montes (indispensabile pentru gustul, aroma și textura specifică pe care o conferă produsului), pentru ca apoi să fie expuse treptat la acțiunea unui fum puțin intens obținut din lemn de stejar sau de castan și lăsate la maturat, întregul proces durând în total cel puțin 12 luni. Produsul ia forma bucății de carne originale, completă și alungită, inclusiv cu extremitatea piciorului. Forma alungită se datorează conformației specifice a animalelor din rasa Bísaro, care au membrele posterioare foarte lungi, subțiri și osoase. În locul în care a fost secționat piciorul, partea exterioară prezintă un colorit roșu închis, ca urmare a tratamentului cu amestecul de paprică și a expunerii la fum, în timp ce restul suprafeței își păstrează culoarea specifică șoriciului de porc. În dreptul secțiunii, carnea este bine maturată, de culoare roz până la roșu închis, cu aspect uleios, lucios, amestecat cu grăsime intramusculară albă perlată, lucioasă și aromată. Are un gust plăcut, ușor sărat și afumat, o textură puțin fibroasă, deosebit de moale și suculentă, cu o aromă plăcută, ușor afumată. În medie, are un conținut de 28,2 % proteine, 7,4 % grăsimi, 9,2 % NaCl și 52,4 % umiditate. Nivelul pH-ului este de 5,76, iar cel al aW de 0,85. Greutatea medie a jambonului Presunto de Vinhais variază între 12 și 18 kg.

4.3. Aria geografică: Ținând seama de metoda tradițională de producție, de tipul de furaje, de cunoștințele tradiționale ale populației locale cu privire la modul de îngrijire a animalelor și de condițiile pedologice necesare pentru dezvoltarea bazei alimentare utilizate la obținerea unei materii prime de o calitate incontestabil distinctă, aria în care se nasc și sunt crescuți, îngrășați, sacrificați și tranșați porcii din rasa Bísaro, pură sau încrucișată, utilizați pentru obținerea jambonului Presunto de Vinhais, se limitează la municipalitățile Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso și Vinhais din districtul Bragança, precum și la municipalitățile Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar și Vila Real din districtul Vila Real, deoarece baza alimentară și cunoștințele necesare creșterii sunt prezente numai în această arie geografică.

Ținând seama de condițiile climaterice speciale necesare pentru obținerea jambonului Presunto de Vinhais, de cunoștințele locuitorilor și de metodele locale, constante și neschimbate utilizate, aria geografică de prelucrare (obținerea, maturarea, tranșarea și ambalarea jamboanele) se limitează la municipalitățile Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso și Vinhais din districtul Bragança.

4.4. Dovada originii: Jambonul Presunto de Vinhais nu poate fi produs decât în unități de prelucrare autorizate în mod corespunzător și situate în aria de prelucrare menționată anterior. Întregul proces de producție face obiectul unui sistem riguros de control, care asigură trasabilitatea completă a produsului. Materia primă provine de la porcii din rasa Bísaro crescuți în exploatații agricole care dispun de un spațiu compatibil cu sistemele de producție tradiționale, semiextensive, și care sunt capabile să asigure o alimentație tradițională. Trebuie notat faptul că porcii consumă cantități mari de castane, fapt care îi conferă cărnii calitățile sale organoleptice atât de distincte și ușor de recunoscut. Porcii sunt sacrificați și tranșați în unități autorizate, situate în aria geografică de prelucrare. Prelucrarea se poate realiza numai în unitățile autorizate de grup, după acordul organismului de control. Marca de certificare aplicată pe fiecare produs este numerotată, asigurând astfel trasabilitatea completă până la exploatația agricolă din care provine produsul. Dovada originii se poate face în orice moment al procesului de producție, pe baza numărului de serie care trebuie indicat obligatoriu pe marca de certificare.

4.5. Metoda de obținere: Picioarele (cu o greutate în stare proaspătă mai mare de 8 kg) sunt lăsate deoparte timp de aproximativ 24 de ore, după care sunt comprimate prin masare pentru a asigura o bună eliminare a lichidelor interne. Apoi, timp de aproximativ 30 de zile (în funcție de greutatea inițială), sunt acoperite în totalitate cu sare, într-un mediu în care temperatura este sub 6 °C, cu o umiditate cuprinsă între 80 și 90 %. Sarea reziduală se îndepărtează prin spălarea picioarelor cu apă. După scurgerea totală a apei, partea fără piele se acoperă cu un amestec de paprică, ulei de măsline Trás-os-Montes și/sau untură de porc din rasa Bísaro. Picioarele sunt apoi afumate foarte lent, folosind lemn uscat de stejar sau de castan. Prin creșterea temperaturii, aroma grăsimii se fixează în fibrele musculare, contribuind astfel la obținerea caracteristicilor finale ale produsului. În final, picioarele sunt lăsate la maturat într-o încăpere rece și uscată (precum pivnițele sau camerele de maturare), unde se pot desfășura procesele biochimice și intervenția benefică a florei microbiene care le conferă produselor un gust și o aromă distinctă. Întregul proces nu poate dura mai puțin de 12 luni. Presunto de Vinhais se introduce pe piață fie întreg, fie sub formă de felii sau bucăți, fiind întotdeauna preambalat în aria de origine. Atunci când este comercializat sub formă de bucăți sau de felii, ambalajul trebuie să fie adecvat pentru contactul cu produsul. Tranșarea și ambalarea jambonului sunt operațiuni extrem de importante, deoarece pot afecta caracteristicile organoleptice, iar înlăturarea mărcii de certificare poate compromite trasabilitatea ale produsului. În scopul protejării consumatorilor și producătorilor, cerințele privind grosimea feliilor, tipul de instrumente utilizate la tranșarea produsului și modul în care acestea sunt utilizate, temperatura, rapiditatea operațiunilor — scopul fiind împiedicarea contaminării și alterării produsului — și, în final, degustarea de către specialiști experimentați trebuie îndeplinite în regiunea de origine. Cu toate acestea, tranșarea produsului se poate realiza în puncte de vânzare cu amănuntul sau restaurante situate în afara ariei de producție, cu condiția ca tranșarea să aibă loc în prezența consumatorului, astfel încât acesta să poată verifica existența mărcii de certificare și a etichetei.

4.6. Legătură: Vechimea tradiției și importanța creșterii porcilor în această regiune sunt atestate de existența diverselor sculpturi zoomorfe, precum și de numeroasele trimiteri din diferite registre municipale din regiune privind taxele pentru porci și produsele derivate din carnea acestora. Legătura dintre produs și aria geografică a fost stabilită prin rasa (autohtonă) de animale, precum și prin sursele locale de alimentație utilizate, cunoștințele privind tăierea și sărarea picioarelor de porc, procesul de afumare lentă și treptată cu lemn din regiune și procesul de maturare în mediul deosebit de rece și uscat specific regiunii.

4.7. Organism de control:

Denumire: Tradição e Qualidade — Associação Interprofissional para Produtos Agro-Alimentares de Trás-os-Montes Adresă: Av. 25 de Abril, 273 S/L P-5370-202 Mirandela Telefon (351) 278 261 410 Fax (351) 278 261 410 E-mail: tradição-qualidade@clix.pt

Tradição e Qualidade a fost recunoscută ca îndeplinind cerințele standardului 45011:2001.

4.8. Etichetare: Eticheta trebuie să poarte în mod obligatoriu mențiunea „Presunto de Vinhais — Indicação Geográfica Protegida” (Indicație Geografică Protejată) sau „Presunto Bísaro de Vinhais — Indicação Geográfica Protegida” (Indicație Geografică Protejată), sigla Comunității și sigla produselor Vinhais, al cărei model este reprodus mai jos. De asemenea, eticheta trebuie să includă marca de certificare, care indică în mod obligatoriu denumirea produsului și indicația respectivă, denumirea organismului de control și numărul de serie (codul numeric sau alfanumeric care permite trasabilitatea produsului).

(1) JO L 93, 31.3.2006, p. 12.